DR-vært Adrian Lloyd Hughes langer i et interview til Fagbladet Journalisten ud efter sin egen arbejdsplads, DR.

I interviewet forklarer den kendte tv-vært, der lige nu er vært på 'Historiequizzen' og 'Kunstsquiz' på DR K, at nyhedsjournalistik på tv har udviklet sig til at være »dukketeater.«

Og så langer tv-værten ud efter en helt bestemt interview-praksis, man gør brug af i TV Avisen.

»Det er fuldstændigt grotesk, åndssvagt, pinligt, dumt, vanvittigt, at Peter Qvortrup Geisling står og fryser mellem bygningerne i DR Byen og rapporterer om et sundhedsproblem - på trods af at Kim Bildsøe Lassen, der interviewer ham, står 38 meter fra ham i et tv-studie,« siger Adrian Lloyd Hughes til Journalisten, da han bliver spurgt, hvad branchens største udfordring er.

Han beskriver desuden, hvordan han er overbevist om, at de fleste mennesker må tænke, at det hele er fup, når de ser den form for interviews udfolde sig på skærmen.

Generelt mener Adrian Lloyd Hughes også, at nyhedsjournalistikken er blevet for hurtig, og han råder derfor journalister til at droppe Twitter og i stedet abonnere på et medie som The Economist.

Adrian Lloyd Hughes har været journalist i DR siden 1994, hvorhan især har beskæftiget sig med kulturstoffet. Han har blandt andet været vært på anmelderprogrammet 'Smagsdommerne', som kørte på DR2 i 10 år.